KLASA: P-73/23

URBROJ: 711-02-02/02-2024-4

Zagreb, 11. studenoga 2024.

**MARKO JELIĆ**

 **župan Šibensko-kninske županije**

**Predmet: MARKO JELIĆ, župan Šibensko-kninske županije**

* *Obavijest, dostavlja se*

Sukladno odredbi članka 42. stavka 1. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI) obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo), u sastavu Aleksandre Jozić-Ileković, kao predsjednice Povjerenstva, Ines Pavlačić, Igora Lukača, Nike Nodilo Lakoš i Ane Poljak, kao članova Povjerenstva, dana 11. studenoga 2024. odlučilo da u Vašem predmetu **ne postoje pretpostavke za pokretanje postupka** vezano za moguću povredu odredbi ZSSI-a.

Povjerenstvo je temeljem neanonimne prijave od dana 13. ožujka 2023. otvorilo predmet protiv obveznika Marka Jelića. U navedenoj neanonimnoj prijavi se u bitnom ukazuje kako je obveznik mogući predavač i ispitivač na ispitnim rokovima u ljetnom semestru 2021./2022. i zimskom semestru 2022./2023. na Fakultetu za ekologiju Nezavisnog univerziteta u Banja Luci, Republika Srpska, Bosna i Hercegovina, te da prihode ostvarene s navedene osnove nije prijavio u podnesenoj imovinskoj kartici. Kao dokaz tvrdnjama u prijavi, priložen je ispis web stranice navedene ustanove, na kojoj se među predavačima lipanjsko-srpanjskog ispitnog roka 2021./2022. godine i siječanjsko/veljačkog ispitnog roka 2022/2023. godine navodi osoba imena i prezimena Marko Jelić, titule „prof.dr“, ali bez daljnjih osobnih podataka.

Člankom 3. stavkom 1. točkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu odredbi navedenog Zakona.

Uvidom u Registar obveznika, kojeg ustrojava i vodi Povjerenstvo, utvrđeno je da Marko Jelić trenutno obnaša dužnost župana Šibensko-kninske županije počevši od 4. lipnja 2021. slijedom čega je isti u obvezi postupati sukladno odredbama ZSSI-a.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Sukladno članku 27. stavku 1. ZSSI-a, redovita provjera podataka predstavlja provjeru podataka iz članaka 10. do 12. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih imovinskih kartica obveznika s prijavljenim podacima od Ministarstva financija, Porezne uprave i drugih nadležnih tijela Repubike Hrvatske sukladno odredbama ZSSI-a i podzakonskih propisa dobesenih na temelju tog zakona.

Imajući na umu okolnosti iz prijave, u ovom je predmetu bilo potrebno provesti ciljanu redovitu provjeru prijavljenih podataka u imovinskoj kartici obveznika, a u odnosu na predmet prijave. Stoga je valjalo izvršiti provjeru podataka iz dijela imovinske kartice koji se odnosi na rubriku „Podaci o prihodima“ – „Podaci o plaći ostvarenoj kod drugog poslodavca“, a sa ciljem provjere je li imovinsko stanje obveznika točno prijavljeno u vrijeme kada je imovinska kartica podnesena odnosno je li promjena prijavljena pravovremeno.

Prema tome, Povjerenstvo je u svrhu utvrđivanja činjenica u postupku iz svoje nadležnosti provelo ciljanu redovitu provjeru prijavljenih podataka u imovinskoj kartici obveznika podnesenoj 29. prosinca 2022. povodom godišnje obveze podnošenja i to u dijelu koji se odnosi na podatke o plaći ostvarenoj kod drugog poslodavca.

Uvidom u navedenu imovinsku karticu utvrđeno je kako je obveznik naznačio kako ne ostvaruje plaću kod drugog poslodavca. Nadalje, uvidom u dostupne registre nadležnih tijela Republike Hrvatske, Informatičkog sustava Porezne uprave i EDIP (Evidencija o dohotcima i primicima), nije utvrđen primitak inozemnog dohotka.

Nadalje, uvidom u imovinsku karticu obveznika od 21. veljače 2024. g., Povjerenstvo je utvrdilo da je u rubrici „Podaci o prihodima“ – „Podaci o plaći ostvarenoj kod drugog poslodavca“ obveznik naveo kako takvi prihodi ne postoje, dok je u rubrici „Podaci o ostalim prihodima“ naveo podatke o prihodima od edukacijske djelatnosti od Udruge umirovljenika Krešimirova grada Šibenika. Prema tome, obveznik niti u potonjoj imovinskoj kartici nije naveo primitak inozemnog dohotka.

Slijedom navedenog, Povjerenstvo je od Ministarstva vanjskih i europskih poslova (dalje: MVEP) dopisom od dana 7. svibnja 2024. g., KLASA: 034-12/24-01/7, URBROJ: 711-02-02/04-2024-2, diplomatskim putem zatražilo dostavu službenih podataka od nadležne institucije o možebitnom postojanju ugovornog odnosa obveznika s Nezavisnim univerzitetom u Banja Luci, odnosno Fakultetom za ekologiju ili drugom institucijom u okviru Nezavisnog univerziteta u Banja Luci, počevši od 2021. do dana slanja dopisa. Povjerenstvo u predmetnom dopisu nadalje traži, a u slučaju postojanja navedenog ugovornog odnosa, dostavu podataka o naplatnim poslovima koje je obveznik obavljao, uključivo dostavu podataka o bruto i neto iznosima koji su obvezniku za navedene poslove isplaćeni i vremenima isplate.

Dopisom od 23. kolovoza 2024., KLASA: 720-01/24-01/190, URBROJ: 521-VI-01-01/JGG-24-4, MVEP je dostavio presliku dopisa Veleposlanstva Republike Hrvatske u Bosni i Hercegovini od 18. srpnja 2024. i uz njega priloženu presliku note Ministarstva vanjskih poslova Bosne i Hercegovine od 15. srpnja 2024. kao odgovor na traženu zamolbu, iz koje proizlazi kako se traženoj zamolbi ne može udovoljiti bez dostave zamolnice nadležnog organa Republike Hrvatske, upućenu nadležnome organu Bosne i Hercegovine, koja je sačinjena na propisani način u okviru instituta međunarodne pravne pomoći.

Uzimajući u obzir činjenicu kako je Sporazumom o pravnoj pomoći u građanskim i kaznenim stvarima od 26. veljače 1996. izmijenjenog Sporazumom između Republike Hrvatske i Bosne i Hercegovine od 17. lipnja 2002. uređeno pružanje pravne pomoći pravosudnim tijelima u građanskim i kaznenim predmetima, ali ne i u upravnim predmetima, u ovom postupku nije postojala mogućnost pribavljanja službenih podataka od Nezavisnog univerziteta u Banja Luci, Fakulteta za ekologiju, kako bi se utvrdilo moguće postojanje radnog ili drugog ugovornog odnosa i primanje novčane naknade za rad obveznika.

Iz dokumenta priloženog uz prijavu ne može se utvrditi kako bi se nedvojbeno radilo upravo o obvezniku Marku Jeliću, županu Šibensko-kninske županije, tim više što je spomenuto ime i prezime vrlo često u Republici Hrvatskoj.

Povjerenstvo stoga nije moglo u postupku redovite provjere pribaviti dokaze i dokumentaciju koja bi ukazivala da je obveznik, suprotno navodu imovinske kartice, obavljao ili obavlja edukacijsku djelatnost u ustanovi u Banja Luci, te da od te djelatnosti ostvaruje novčane primitke koje bi bio dužan prijaviti u imovinskoj kartici.

 Kako Povjerenstvo zbog nepostojanja sporazuma o pravnoj pomoći u upravnim stvarima između Republike Hrvatske i Bosne i Hercegovine nije u mogućnosti pribaviti odgovarajuće dokaze na temelju kojih se osnovano može utvrditi mogući nesklad ili nerazmjer između pribavljenih podataka i podataka iz imovinske kartice obveznika podnesene 29. prosinca 2022., tako je, slijedom svega navedenog, Povjerenstvo utvrdilo kako protiv obveznika Marka Jelića, župana Šibensko-kninske županije, u odnosu na opisane okolnosti nisu ispunjene pretpostavke za pokretanje postupka iz nadležnosti Povjerenstva.

PREDSJEDNICA POVJERENSTVA

 Aleksandra Jozić-Ileković, dipl. iur

Dostaviti:

1. Obveznik Marko Jelić, osobnom dostavom
2. Podnositelju prijave na znanje
3. Objava na internetskoj stranici Povjerenstva nakon dostave obvezniku
4. Pismohrana